b'\n_START_ARTICLE_\nMaskerade\n_START_PARAGRAPH_\nEn maskerade er en festlig begivenhet der deltakerne opptrer med maske og tilh\xc3\xb8rende kostyme, og dermed inkognito. Ordet maskerade brukes om hele antrekket, ikke bare ansiktsmasken. Den vanligste formen er maskeradeball, men mange steder finner en maskering som del av et karneval med opptog og parader, der Venezia-karnevalet er mest kjent._NEWLINE_Bruk av masker har en lang tradisjon i gamle kulturer. Ved de gamle grekernes festivaler til \xc3\xa6re for Dionysus ble det festet i store masker. _NEWLINE_Frem til puritanerne stengte teatrene i England i 1642 var masque regnet som den h\xc3\xb8yeste kunstformen. Handlingen var ofte klassisk eller allegoriske tema, og etterp\xc3\xa5 ble tilskuerne invitert til \xc3\xa5 danse. Masque er idag kanskje det minst kjente av tidens kunstformer, da lite dokumentasjon har blitt overlevert, det er f\xc3\xa5 tekster og musikken var ikke nedtegnet. Masque foranlediget fremveksten av engelsk opera. Se ogs\xc3\xa5 ridotto._NEWLINE_Maskerader forekommer i flere operaer og operetter, hvor den mest kjente er \xc2\xabMaskeballet\xc2\xbb av Giuseppe Verdi. Handlingen bygger p\xc3\xa5 en sann hendelse i Stockholm 16. mars 1792, der kong Gustav III av Sverige ble myrdet under en maskerade i Stockholmsoperaen. Ved Operaball stiller publikum ofte med masker under selve forestillingen, med tilh\xc3\xb8rende opptog og dans.'